CELEX: 62012TN0404
Language: ro
Date: 2012-09-12 00:00:00
Title: Cauza T-404/12: Acțiune introdusă la 12 septembrie 2012 — Toshiba Corporation/Comisia

10.11.2012   
            
            
               RO
            
            
               Jurnalul Oficial al Uniunii Europene
            
            
               C 343/19
            
         Acțiune introdusă la 12 septembrie 2012 — Toshiba Corporation/Comisia
   (Cauza T-404/12)
   2012/C 343/32
   Limba de procedură: engleza
   
      Părțile
   
   
      Reclamantă: Toshiba Corporation (Tokyo, Japonia) (reprezentanți: J MacLennan, solicitor, A. Schulz și S Sakellariou, avocați)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea Deciziei din 27 iunie 2012 a Comisiei în cazul COMP/39.966 — Instalații de comutație cu izolație în gaz — Amenzi;
            
         
               —
            
            
               în subsidiar, reducerea cuantumului amenzii într-o măsură pe care Tribunalul o consideră corespunzătoare și, în oricare dintre situații,
            
         
               —
            
            
               obligarea pârâtei la plata către reclamantă a cheltuielilor de judecată.
            
         
      Motivele și principalele argumente
   
   În susținerea acțiunii, reclamanta invocă cinci motive.
   
               1.
            
            
               Primul motiv este întemeiat pe nerespectarea de către Comisie a principiului bunei administrări și a principiului proporționalității prin adoptarea prematură a Deciziei din 27 iunie 2012 în cazul COMP/39.966 — Instalații de comutație cu izolație în gaz — Amenzi, anterior pronunțării de către Curtea Europeană de Justiție a hotărârii în cauza C-498/11, Toshiba Corporation/Comisia Europeană.
            
         
               2.
            
            
               Al doilea motiv este întemeiat pe încălcarea de către Comisie a dreptului la apărare al Toshiba prin faptul că nu a emis comunicarea privind obiecțiunile anterior adoptării Deciziei din 27 iunie 2012 în cazul COMP/39.966 — Instalații de comutație cu izolație în gaz — Amenzi, precum și prin faptul că nu a abordat în scrisoarea de expunere a faptelor un element important în calcularea cuantumului amenzii aplicate prin decizia respectivă.
            
         
               3.
            
            
               Al treilea motiv este întemeiat pe nerespectarea de către Comisie a principiului egalității de tratament prin faptul că reclamantei i s-a aplicat un tratament diferit de cel rezervat producătorilor europeni de instalații de comutație cu izolație în gaz întrucât amenda aplicată reclamantei a fost întemeiată pe cuantumul de plecare reținut în privința TM T&D în loc să se bazeze pe cifra de afaceri a reclamantei.
            
         
               4.
            
            
               Al patrulea motiv este întemeiat pe faptul că în stabilirea cuantumului de plecare reținut în privința TM T&D Comisia nu a furnizat o motivare adecvată.
            
         
               5.
            
            
               Al cincilea motiv este întemeiat pe încălcarea de către Comisie a principiului egalității de tratament prin faptul că nu a stabilit în mod diferențiat gradul de răspundere al Toshiba comparativ cu cel al producătorilor europeni de instalații de comutație cu izolație în gaz.